A Bizottság 2085/2000/EK rendelete
(2000. október 2.)
az Indiai Köztársaságból származó textil- és ruházati termékekre vonatkozó keretmennyiségek közötti átcsoportosítások engedélyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1987/2000/EK bizottsági rendelettel [1] módosított, a meghatározott textiltermékek harmadik országokból történő behozatalának közös szabályairól szóló 1993. október 12-i 3030/93/EGK tanácsi rendeletre [2], és különösen annak 7. cikkére,
mivel:
(1) A textiltermékek piacra jutásával kapcsolatos szabályokról szóló, az Európai Közösség és az Indiai Köztársaság által 1994. december 31-én parafált egyetértési megállapodás [3] (az egyetértési megállapodás) úgy rendelkezik, hogy India bizonyos "kivételes rugalmasság" iránti kérelmeit kedvezően kell elbírálni.
(2) Az Indiai Köztársaság 2000. január 28-án kérelmet nyújtott be.
(3) Az Indiai Köztársaság által kért átcsoportosítások a 3030/93/EGK rendelet 7. cikkében említett és VIII. mellékletében megállapított rugalmassági rendelkezések határai között vannak.
(4) Az egyetértési megállapodás (2) bekezdése alapján India 1999. december 1-jén értesítette a Kereskedelmi Világszervezetet az egyetértési megállapodásban elfogadott vámtarifasorokra vonatkozó vámok rögzítéséről.
(5) Az India által 1999. december 1-jén küldött értesítés nem áll teljesen összhangban az egyetértési megállapodással. A két fél közötti konzultációk azonban az ügy kölcsönös tisztázásához vezettek. Ezért helyénvaló részben helyt adni a kérelemnek, és a kivételes rugalmassági keret fennmaradó részét azonnal felszabadítani, mihelyt India módosítja a Kereskedelmi Világszervezethez intézett értesítését azokra a vámtarifasorokra vonatkozóan, amelyekkel kapcsolatban India bejelentette, hogy maximális vámokat fog bevezetni.
(6) Az e rendeletben előírt intézkedések összhangban állnak a 3030/93/EGK rendelet 17. cikkével létrehozott textiltermékekkel foglalkozó bizottság véleményével,
ELFOGADTA EZT A RENDELETET:
1. cikk
Az Indiai Köztársaságból származó textiltermékre vonatkozó keretmennyiségek közötti átcsoportosítások a 2000. évi kontingensre engedélyezettek, az e rendelet mellékletében részletezettek szerint.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. október 2-án.